Το ***Wipeout 3*** (εναλλακτικός τίτλος ***Wip3out***) είναι το τρίτο μέρος της δημοφιλούς σειράς βιντεοπαιχνιδιών αγώνων με σκάφη αντιβαρύτητας, *Wipeout*. Την ανάπτυξη ανέλαβε και πάλι η αγγλική Psygnosis, θυγατρική της Sony Computer Entertainment και κυκλοφόρησε τον Σεπτέμβριο του 1999 σε Ευρώπη και βόρεια Αμερική για το PlayStation. Σε αντίθεση με τους προκατόχους του, το *Wipeout 3* κυκλοφόρησε ως αποκλειστικότητα για την κονσόλα της Sony. Στον οπτικό τομέα το παιχνίδι διέπρεψε, μιας και ήταν από τους ελάχιστους τίτλους για το PlayStation που έτρεχαν σε υψηλότερη ευκρίνεια από το συνηθισμένο. Η υποδοχή που του επιφύλασσε τύπος και παίκτες ήταν θερμότατη κυρίως λόγω των γραφικών, της μουσικής επένδυσης και του μινιμαλιστικού σχεδιασμού του. Ένα έτος αργότερα κυκλοφόρησε το *Wipeout 3: Special Edition*, με έξτρα πίστες και σκάφη από τα δύο πρώτα παιχνίδια της σειράς. 

Παρά την θετική υποδοχή, το *Wipeout 3* δεν κατάφερε να γίνει εμπορική επιτυχία, και είναι το τελευταίο παιχνίδι της σειράς που κυκλοφόρησε για το PlayStation. Το sequel του, *Wipeout Fusion*, κυκλοφόρησε αποκλειστικά για το PlayStation 2, τον Φεβρουάριο του 2002.

Τρόπος παιχνιδιού
-----------------

Σκηνή από το παιχνίδι.
Το *Wipeout 3* διατηρεί τα βασικά στοιχεία των προκατόχων του και βάζει τον παίκτη στο τουρνουά F7200  Anti-Gravity Race League το οποίο τοποθετείται στο έτος 2116. Ο παίκτης ελέγχει τα φουτουριστικά αντιβαρυτικά σκάφη σε οκτώ διαφορετικά σιρκουί (συν 4 κρυφές πίστες).

Το κάθε όχημα είναι εξοπλισμένο με ενεργειακή ασπίδα η οποία απορροφά τυχόν φθορές από την πρόσκρουση στα τοιχώματα της πίστας. Εάν η ασπίδα τελειώσει, το όχημα καταστρέφεται και ο παίκτης χάνει τον αγώνα. Η ενέργεια δύναται να αναπληρωθεί μέσω των power ups ή με την διέλευση από συγκεκριμένες κόκκινες ζώνες, παρόμοιες με πιτ στοπ.

Σημαντικό ρόλο στην ευστάθεια του σκάφους και στην ικανότητα να στρίβει αποτελεσματικά παίζουν τα αερόφρενα (κουμπιά L2 και R2). Τα αερόφρενα συνεπικουρούν στον σταυρό κατεύθυνσης και δίνουν μία παραπάνω ώθηση όταν ο παίκτης τα πατάει την στιγμή που στρίβει (L2 για υποβοήθηση αριστερού ελιγμού και R2 για δεξιά στροφή). Όταν πατηθούν και τα δύο αερόφρενα ταυτόχρονα το σκάφος φρενάρει. Αυτός είναι και ο μοναδικός τρόπος για στάση, καθώς δεν υπάρχει αφιερωμένο κουμπί για φρενάρισμα στο παιχνίδι. Μια νέα προσθήκη είναι αυτή του Hyperthrust (υπερώθηση) η οποία επιτυγχάνεται με το πάτημα του κουμπιού R1. Όπως προδίδει και το όνομά του, το Hyperthrust δίνει έξτρα ταχύτητα, όμως ταυτόχρονα εξαντλεί την ασπίδα του οχήματος.

Διάσπαρτα σε όλο το μήκος της πίστας είναι τα weapon grids τα οποία δίνουν όπλα στο όχημα. Το *Wipeout 3* προσθέτει νέα όπλα (αμυντικά και επιθετικά), ενώ διατηρεί και πέντε από τους προκατόχους του. Επίσης, υπάρχει και η λειτουργία αυτόματου πιλότου, η οποία κάνει ευκολότερη την διέλευση από δύσκολα σημεία της διαδρομής. 

Το προεπιλεγμένο game mode απονέμει μετάλλια για τις τρεις πρώτες θέσεις. Ο κάθε διαγωνιζόμενος πρέπει να περάσει από τα διάσπαρτα σημεία ελέγχου (checkpoints) προτού τελειώσει το χρονόμετρο, διαφορετικά το σκάφος καταστρέφεται. Κερδίζοντας πρώτες θέσεις σε όλα τα σιρκουί, ξεκλειδώνονται νέες πίστες και καινούργια σκάφη.

Το παιχνίδι διαθέτει αρκετά ακόμα game modes, όπως αυτό των χρονομετρημένων προκλήσεων (challenges). Επίσης υπάρχει το Eliminator mode, στο οποίο ο παίκτης κερδίζει πόντους από την εξολόθρευση αντιπάλων. Στο Tournament mode, οι διαγωνιζόμενοι αναμετρώνται σε αρκετές πίστες και κερδίζουν βαθμούς ανάλογα με την θέση που θα κατακτήσουν. Τέλος, υπάρχει η επιλογή για παιχνίδι με δύο παίκτες μέσω split screen.

Παραπομπές
----------

1. ↑  (Αγγλικά) *redump.org*.
2. ↑  «WipEout 3 (PlayStation)». *IGN* (στα Αγγλικά). Ανακτήθηκε στις 25 Φεβρουαρίου 2017.
3. ↑  «WipEout Fusion - PlayStation 2 - IGN». 22 Μαρτίου 2016. Αρχειοθετήθηκε από το πρωτότυπο στις 22 Μαρτίου 2016. Ανακτήθηκε στις 9 Αυγούστου 2017. CS1 maint: Unfit url (link)
4. 1 2  «wip3out.com». *www.wip3out.com* (στα Αγγλικά). Αρχειοθετήθηκε από το πρωτότυπο στις 13 Φεβρουαρίου 2012. Ανακτήθηκε στις 9 Αυγούστου 2017.
5. ↑  Miles, Stuart (1 Σεπτεμβρίου 1999). "Not quite a Wipeout, but...". *The Times*. σελ. 8.
6. ↑  Canter, David (26 Οκτωβρίου 1999). "Wipeout 3 by Psygnosis". The San Diego Union-Tribune. σελ. 19.
7. ↑  «wip3out.com». *www.wip3out.com* (στα Αγγλικά). Αρχειοθετήθηκε από το πρωτότυπο στις 13 Φεβρουαρίου 2012. Ανακτήθηκε στις 9 Αυγούστου 2017.
8. ↑  Sanchez, Rick (24 Σεπτεμβρίου 1999). «Wipeout 3». *IGN* (στα Αγγλικά). Ανακτήθηκε στις 9 Αυγούστου 2017.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Wipeout 3** |

* Επίσημος ιστότοπος

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
*Wipeout* |
| --- |
|  |
| Παιχνίδια | 
* *Wipeout*
* *2097*
* *64*
* *3*
* *Fusion*
* *Pure*
* *Pulse*
* *HD*
* *2048*
* *Omega Collection*
 |
|  |
| Εταιρείες | 
* SCE Studio Liverpool
* The Designers Republic
 |

 |